b'\n_START_ARTICLE_\nRokua nacionalinis parkas\n_START_SECTION_\nRokua geoparkas\n_START_PARAGRAPH_\nRokua nacionalinis parkas yra Rokua geoparko dalis. Jis u\xc5\xbeima didel\xc4\x99 dal\xc4\xaf teritorijos ir tai yra pirmasis UNESCO geoparkas Suomijoje bei \xc5\xa1iauriausias geoparkas pasaulyje. Geoparkai kuriami teritorijose, kuriose pasi\xc5\xbeymi ry\xc5\xa1kus geologinis kra\xc5\xa1tovaizdis, tod\xc4\x97l ledynme\xc4\x8dio suformuotas Rokua tapo geriausiu pirmuoju pasirinkimu Suomijoje. Rokua geoparkas yra nutol\xc4\x99s 200 km \xc4\xaf pietus nuo poliarinio rato, \xc4\xafkurtas tarp Oulu ir Kajanio miest\xc5\xb3. _NEWLINE_Rokua Geoparko administracija artimai bendradarbiauja su vietin\xc4\x97mis mokyklomis ir kitomis \xc5\xa1vietimo institucijomis. Vyksta paskaitos ir praktiniai u\xc5\xbesi\xc4\x97mimai vietiniams mokytojams bei moksleiviams, siekiant \xc5\xa1viesti \xc5\xbemones apie UNESCO geopark\xc5\xb3 tinkl\xc4\x85. 2015 metais buvo \xc4\xafkurtos penkios geoparko mokyklos._NEWLINE_Taip pat Rokua geoparkas bendradarbiauja su vietin\xc4\x97mis verslo \xc4\xafmon\xc4\x97mis ir \xc5\xa1iuo metu 40 vietini\xc5\xb3 \xc4\xafmoni\xc5\xb3 skelbiasi kaip UNESCO geoparko \xc4\xafmon\xc4\x97s.\n_START_SECTION_\nRokuanvaros kalva\n_START_PARAGRAPH_\nRokuanvaros kalva i\xc5\xa1kilo kaip sala vir\xc5\xa1 vandens po ledynme\xc4\x8dio. Sudaryta daugiausia i\xc5\xa1 sm\xc4\x97lio, sala buvo veikiama oro ir vandens. Sm\xc4\x97lio kopos dabar yra u\xc5\xbedengtos mi\xc5\xa1kais. \xc5\xa0ioje teritorijoje Rokuanvaros kalva dalis yra 20 km ilgio ir 5 km plo\xc4\x8dio ozas. Taip pat sm\xc4\x97lio kopos yra vir\xc5\xa1 pelki\xc5\xb3 plot\xc5\xb3, tod\xc4\x97l teritorijoje matoma daug pelki\xc5\xb3.\n_START_SECTION_\nSyvydenkaivo dauba\n_START_PARAGRAPH_\nSyvydenkaivo dauba yra viena giliausi\xc5\xb3 termokarstini\xc5\xb3 daub\xc5\xb3 Suomijoje. Taip pat tai yra did\xc5\xbeiausia plotu termokarstin\xc4\x97 dauba Suomijoje. Tirpdamas ledynas skilin\xc4\x97jo \xc4\xaf luitus, o tek\xc4\x97j\xc4\x99s tirpsmo vanduo plukd\xc4\x97 daug ne\xc5\xa1men\xc5\xb3, kurie u\xc5\xbeklojo ledo luitus. Klimatui at\xc5\xa1ilus, ledo luitai i\xc5\xa1tirpo, o j\xc5\xb3 vietoje liko daug daub\xc5\xb3 ir duburi\xc5\xb3.\n_START_SECTION_\nPokivaros kalva\n_START_PARAGRAPH_\nPokivaros kalva yra auk\xc5\xa1\xc4\x8diausia Rokua vir\xc5\xa1\xc5\xabn\xc4\x97 (194,2 m vir\xc5\xa1 j\xc5\xabros lygio). Anks\xc4\x8diau tai buvo puiki vieta gaisr\xc5\xb3 steb\xc4\x97jimui. 1936 metais buvo pastatytas bok\xc5\xa1tas, o gaisro pri\xc5\xbei\xc5\xabr\xc4\x97tojai buvo iki 1975 met\xc5\xb3. Dabar \xc5\xa1is bok\xc5\xa1tas nebetaikomas jo tikrajai paskir\xc4\x8diai ir yra renovuotas tris kartus, paskutin\xc4\x97 renovacija vyko 2013 met\xc5\xb3 pavasar\xc4\xaf. Auk\xc5\xa1\xc4\x8diausia bok\xc5\xa1to vieta yra prieinama tik su gidu.\n_START_SECTION_\nAugalija\n_START_PARAGRAPH_\nRokua augalija negausi ir neturtinga. Didesn\xc4\x97 \xc4\xafvairov\xc4\x97 gali b\xc5\xabti daubose ir pietiniuose \xc5\xa1laituose veikiant saul\xc4\x97s spinduliams. Auga paprastasis \xc4\x8diobrelis, spanguol\xc4\x97s, m\xc4\x97lyn\xc4\x97s, kiaulpien\xc4\x97s, vaistin\xc4\x97 balta\xc5\xa1akn\xc4\x97, \xc5\xa1ilin\xc4\x97 viksva. \xc5\xa0iaur\xc4\x97s elniai nelaikomi teritorijoje 150 met\xc5\xb3, tod\xc4\x97l kerp\xc4\x97s auga netrukdomai, o ypa\xc4\x8d elnin\xc4\x97 \xc5\xa1iur\xc4\x97, kurios nenuvalgo \xc5\xa1iaur\xc4\x97s elniai. Elnin\xc4\x97 \xc5\xa1iur\xc4\x97 yra pagrindin\xc4\x97 augalijos danga nacionaliniame parke, kurio vienas i\xc5\xa1 tiksl\xc5\xb3 saugoti ne tik kra\xc5\xa1tovaizd\xc4\xaf, bet ir \xc5\xa1i\xc4\x85 saman\xc4\x85.'